**Uporaba obrnjenega učenja pri študentih s posebnimi potrebami**

Tovrstni pristop je lahko zelo koristen tudi za študente s posebnimi potrebami, saj jim samostojno delo doma omogoča, da predelajo in usvojijo snov v skladu s svojim tempom.

Izzivi pri samostojnem delu

Nekateri študenti imajo lahko težave z organizacijo dela oziroma učenjem. To so npr. študenti z Aspergerjevim sindromom, študenti z motnjami avtističnega spektra, študenti z disleksijo, ker težje ločijo med pomembnimi in nepomembnimi informacijami. Težave lahko imajo pri samem načrtovanju, organizaciji in upravljanju z nalogami, gradivom in časom. Tudi študenti s težavami v duševnem zdravju imajo lahko težave z organizacijo dela in opravljanjem nalog zaradi težav z zbranostjo ali pomanjkanjem motivacije oziroma volje.

**Priporočamo, da študente s posebnimi potrebami povprašate, ali potrebujejo pomoč, in jim sporočite, da ste jim v primeru pomoči oz. pridobivanja informacij na voljo.**

Priporočila za gradiva

Možnost dela z različnimi vrstami učnih gradiv je za študente s posebnimi potrebami zelo koristna, vendar je treba zagotoviti, da so ta dostopna, kar pomeni, da lahko vsi dostopajo do pisnih, slikovnih in zvočnih informacij:

* Priporočljivo je, da so pisna gradiva je pripravljena v Microsoft Word, saj s tem omogočite, da lahko študenti besedilo prilagodijo glede na svoje potrebe. Študent z disleksijo si tako lahko spremeni barvo ozadja, spremeni razmik med vrsticami, slabovidni študent si lahko poveča pisavo ipd.
* Slikovna gradiva potrebujejo alternativne opise, tj. opise, ki povedo, kar je vidno na sliki.
* Zvočna in video gradiva je potrebno opremiti s podnapisi za gluhe in naglušne, slepi in slabovidni pa pri video gradivih potrebujejo opis oziroma prepis celotnega dogajanja na videoposnetku.
* Če bodo študentom na voljo posneta predavanja s PowerPoint predstavitvijo, je treba slepim študentom posredovati predstavitev vnaprej, saj študenti ne bodo zmožni videti PowerPoint predstavitve v videoposnetku.

Izzivi v predavalnici in priporočila

Nekateri študenti lahko imajo težave tudi pri sodelovanju v predavalnici, saj je izpostavljanje pri takem načinu dela (npr. podajanje mnenja, odgovarjanje, postavljanje vprašanj ipd.) zanje lahko zelo stresno. Lahko se zgodi, da ne bodo sodelovali oziroma sploh ne bodo prišli v predavalnico. To so npr. študenti s težavami v duševnem zdravju, študenti z motnjami avtističnega spektra, študenti z Aspergerjevim sindromom, študenti z govorno-jezikovnimi motnjami. V takih primerih se priporoča uporaba foruma ali drugih aplikacij, ki omogočajo anonimno sodelovanje (npr. Mentimeter). Z uporabo IKT je sicer potrebna previdnost, v kolikor so v vaši skupini tudi drugi študenti s posebnimi potrebami (npr. slepim vzame več časa, da bralnik prebere vsebino in da odgovorijo, študenti s težavami s fino motoriko in gibljivostjo rok težje klikajo z miško in pišejo na tipkovnico).